b"\n_START_ARTICLE_\nGlosolalija\n_START_PARAGRAPH_\nGlosolalija (gr. \xce\xb3\xce\xbb\xcf\x8e\xcf\x83\xcf\x83\xce\xb1 (glossa) 'lie\xc5\xbeuvis' + \xce\xbb\xce\xb1\xce\xbb\xcf\x8e (lal\xc3\xb4) 'lal\xc4\x97ti, \xc4\x8diau\xc5\xa1k\xc4\x97ti')\xc2\xa0\xe2\x80\x93 kalb\xc4\x97jimas beprasmiais garsais, i\xc5\xa1 skambesio pana\xc5\xa1us \xc4\xaf ri\xc5\xa1li\xc4\x85 ne\xc5\xbeinom\xc4\x85 kalb\xc4\x85, be ry\xc5\xa1io skleid\xc5\xbeiamus garsus arba kalb\xc4\x97jim\xc4\x85 ne\xc5\xbeinoma mistine kalba. Da\xc5\xbenai naudojama kaip \xc4\xafvairi\xc5\xb3 religini\xc5\xb3 apeig\xc5\xb3 dalis (religin\xc4\x97 glosolalija, maldos kalbos), pasitaiko tarp kai kuriomis psichin\xc4\x97mis ligomis sergan\xc4\x8di\xc5\xb3 \xc5\xbemoni\xc5\xb3.\n_START_SECTION_\nLingvistinis po\xc5\xbei\xc5\xabris\n_START_PARAGRAPH_\nGlosolalijos garsai da\xc5\xbeniausiai b\xc5\xabna padrikai tariamos gimtosios \xc5\xbemogaus kalbos fonemos. Tod\xc4\x97l skirting\xc5\xb3 tautybi\xc5\xb3 \xc5\xbemoni\xc5\xb3 glosolalija skiriasi viena nuo kitos, ta\xc4\x8diau \xc5\xa1iek tiek primena j\xc5\xb3 pa\xc4\x8di\xc5\xb3 gimt\xc4\x85j\xc4\x85 kalb\xc4\x85. Lingvistiniu po\xc5\xbei\xc5\xabriu, glosolalijai tr\xc5\xabksta semantikos, sintaks\xc4\x97s ir morfologijos, tod\xc4\x97l ji n\xc4\x97ra kalba.\n_START_SECTION_\nPsichologinis po\xc5\xbei\xc5\xabris\n_START_PARAGRAPH_\nPirmoji mokslin\xc4\x97 glosolalijos studija buvo atlikta psichiatro Emilio Krepelino. Tai buvo dalis jo \xc5\xa1izofrenija sergan\xc4\x8di\xc5\xb3 pacient\xc5\xb3 kalb\xc4\x97senos tyrimo._NEWLINE_1927 metais  G. B. Kutenas i\xc5\xa1leido knyg\xc4\x85 Speaking with tongues: historically and psychologically considered, kuri v\xc4\x97liau ilgai medicinin\xc4\x97je literat\xc5\xabroje buvo laikoma \xc5\xa1ios srities autoritetu. Kaip ir Krepelinas, Kutenas glosolalij\xc4\x85 susiejo su \xc5\xa1izofrenija ir isterija._NEWLINE_1972 metais D\xc5\xbeonas Kildalas knygoje The Psychology of Speaking in Tongues pa\xc5\xbei\xc5\xabr\xc4\x97jo \xc4\xaf tai i\xc5\xa1 kitos pus\xc4\x97s. Jo nuomone, glosolalija neb\xc5\xabtinai yra psichini\xc5\xb3 sutrikim\xc5\xb3 ar stres\xc5\xb3 pasekm\xc4\x97. Kita vertus, Kildalas pasteb\xc4\x97jo, kad glosolalist\xc5\xb3 gyvenime da\xc5\xbeniausiai yra buv\xc4\x99 daugiau krizi\xc5\xb3, be to, jiems labiau reikia autoritet\xc5\xb3._NEWLINE_Nikolas Spanosas teig\xc4\x97, kad glosolalija yra i\xc5\xa1mokstama savyb\xc4\x97 ir jai nereikia joki\xc5\xb3 trans\xc5\xb3 (Glossolalia as Learned Behavior: An Experimental Demonstration, 1987).\n_START_SECTION_\nGlosolalija religijoje\n_START_PARAGRAPH_\nKai kurios krik\xc5\xa1\xc4\x8dionyb\xc4\x97s konfesijos maldas kalbomis (angl. speaking in tongues) laiko Dievo per \xc5\xa0vent\xc4\x85j\xc4\x85 Dvasi\xc4\x85 si\xc5\xb3sta dovana. \xc5\xa0is po\xc5\xbei\xc5\xabris remiasi \xc5\xa0ventajame Ra\xc5\xa1te Apa\xc5\xa1tal\xc5\xb3 darb\xc5\xb3 knygoje apra\xc5\xa1ytais \xc4\xafvykiais, kai po \xc5\xa0ventosios Dvasios nu\xc5\xbeengimo apa\xc5\xa1talai prad\xc4\x97jo kalb\xc4\x97ti iki tol jiems nepa\xc5\xbe\xc4\xafstamomis kalbomis ir visi ten esantys kitatau\xc4\x8diai suprato juos. Taip pat \xc5\xa0ventajame Ra\xc5\xa1te minima kita \xe2\x80\x9ekalb\xc4\x97jimo kalbomis\xe2\x80\x9c r\xc5\xab\xc5\xa1is, kai kalban\xc4\x8diajam reikia ai\xc5\xa1kintojo (vert\xc4\x97jo)._NEWLINE_Kai kurios krik\xc5\xa1\xc4\x8dioni\xc5\xa1kos konfesijos \xe2\x80\x9ekalb\xc4\x97jim\xc4\x85 kalbomis\xe2\x80\x9c laiko praeities \xc5\xbeenklu, netikintiesiems liudijusiu, kad \xc5\xbemogus apimtas \xc5\xa0ventosios Dvasios. O kitos praktikuoja glosolalij\xc4\x85 ir m\xc5\xabs\xc5\xb3 laikais. Lietuvoje glosalij\xc4\x85 pamaldose praktikuoja Tik\xc4\x97jimo \xc5\xbeod\xc5\xbeio ir sekminink\xc5\xb3 tikintieji, re\xc4\x8diau \xe2\x80\x93 Romos katalik\xc5\xb3 ba\xc5\xbeny\xc4\x8dia._NEWLINE_Kituose tik\xc4\x97jimuose taip pat praktikuojama glosolalija: \xc5\xa1amanistiniuose, vudu ritualuose, naujuose religiniuose jud\xc4\x97jimuose, ezoteriniuose kultuose.\n_START_SECTION_\nGlosolalija kitur\n_START_PARAGRAPH_\nGlosolalija kartais naudojama muzikoje tiek kaip savita kalba, tiek kaip realios kalbos imitacija. Glosolalin\xc4\x99 kalb\xc4\x85 naudoja atlik\xc4\x97jai Lisa Gerrard (taip pat grup\xc4\x97je Dead Can Dance), Theodor Bastard, Era ir kt._NEWLINE_Glosolalija gali b\xc5\xabti naudojama ne tik \xc5\xbeod\xc5\xbeiu, bet ir u\xc5\xbera\xc5\xa1oma. Kartais glosolalijos padariniu laikomas taip ir nei\xc5\xa1\xc5\xa1ifruotas Voini\xc4\x8diaus rankra\xc5\xa1tis."